LV Eiropas Savienības Oficiālais Vēstnesis C 11/152

P8_TA(2016)0015

Iebildumu izteikšana pret deleģēto aktu par īpašām sastāva un informācijas prasībām apstrādātu graudaugu pārtikai un bērnu pārtikai

Eiropas Parlamenta 2016. gada 20. janvāra rezolūcija par Komisijas 2015. gada 25. septembra Deleģēto regulu (ES) Nr. …/…, ar ko attiecībā uz īpašām sastāva un informācijas prasībām, kuras piemēro apstrādātu graudaugu pārtikai un bērnu pārtikai, papildina Eiropas Parlamenta un Padomes Regulu (ES) Nr. 609/2013 (C(2015)06507 – 2015/2863(DEA))

(2018/C 011/23)

Eiropas Parlaments,

— ņemot vērā Komisijas deleģēto regulu (C(2015)06507),

— ņemot vērā Līguma par Eiropas Savienības darbību 290. pantu,

— ņemot vērā Eiropas Parlamenta un Padomes 2013. gada 12. jūnija Regulu (ES) Nr. 609/2013 par zīdaiņiem un maziem bērniem paredzētu pārtiku, īpašiem medicīniskiem nolūkiem paredzētu pārtiku un par pilnīgiem uztura aizstājējiem svara kontrolei, un ar ko atceļ Padomes Direktīvu 92/52/EEK, Komisijas Direktīvas 96/8/EK, 1999/21/EK, 2006/125/EK un 2006/141/EK, Eiropas Parlamenta un Padomes Direktīvu 2009/39/EK un Komisijas Regulas (EK) Nr. 41/2009 un (EK) Nr. 953/2009 (1), un jo īpaši tās 11. panta 1. punktu,

— ņemot vērā Apvienoto Nāciju Organizācijas Konvenciju par bērna tiesībām,

— ņemot vērā Starptautisko kodeksu par mātes piena aizstājēju tirdzniecību, ko Pasaules Veselības asambleja (PVA) pieņēma 1981. gadā (2) un 16 turpmākās attiecīgās PVA rezolūcijas, īpaši PVA 2010. gada 21. maija Rezolūciju Nr. 63.23, kas mudina dalībvalstis “izbeigt zīdaiņu un mazu bērnu pārtikas neatbilstošu mārketingu un nodrošināt, ka zīdaiņu un mazu bērnu pārtika netiek marķēta ar uzturvērtības un veselīguma norādēm, ja vien tas nav īpaši paredzēts attiecīgajos pārtikas kodeksa standartos vai dalībvalstu tiesību aktos”;

— ņemot vērā Apvienotās Karalistes Zinātniskās konsultatīvās komitejas uztura jomā (SCAN) 2007. gada 24. septembra nostājas paziņojumu (3),

— ņemot vērā Regulas (ES) Nr. 609/2013 5. pantu un tajā minēto piesardzības principu,

— ņemot vērā Vides, sabiedrības veselības un pārtikas nekaitīguma komitejas rezolūcijas priekšlikumu,

— ņemot vērā Reglamenta 105. panta 3. punktu,

A. tā kā Komisija nav iesniegusi Parlamentam un Padomei ziņojumu par mazu bērnu mātes piena aizstājējiem, kā tas norādīts Regulā (ES) Nr. 609/2013 (12. pants), kas ir nepieciešams priekšnosacījums valstu stratēģiju izstrādei nolūkā samazinātu bērnu aptaukošanos;

B. tā kā deleģētās regulas I pielikuma 3. daļā ir atļauts bērnu pārtikā 30 % no enerģētiskās vērtības nodrošināt ar cukuru (7,5 g cukurs/100 kcal ir līdzvērtīgs 30kcal no cukura 100 kcal enerģijas);

C. tā kā I pielikuma 3. daļas noteikumi ir pretēji visiem Pasaules Veselības organizācijas (PVO) (4) ieteikumiem, kuros brīvo cukuru uzņemšanu ieteikts ierobežot līdz 10 % no kopējā uzņemtās enerģijas apjoma un papildu labvēlīgas ietekmes uz veselību labad to ierobežot līdz mazāk nekā 5 % no kopējā uzņemtās enerģijas apjoma, un dalībvalstu zinātnisko komiteju veselības ieteikumiem, kuros bija ieteikts ievērojami samazināt kopējā cukura devu; tā kā šādu pārtikas produktu ieviešana, jo īpaši tik agrīnā vecumposmā, visticamāk, veicinās bērnu aptaukošanās pieaugumu un var ietekmēt bērnu garšas izjūtu; tā kā īpaši zīdaiņu un mazu bērnu gadījumā pievienotā cukura līmenis būtu jāsamazina līdz minimumam;

D. tā kā neveselīgi ēšanas paradumi patlaban ir galvenais slimību un nāves cēlonis visā pasaulē, gadījuma skaita ziņā apsteidzot tādus cēloņus kā tabaka, alkohols un fiziskās aktivitātes trūkums kopā (5);

E. tā kā PVO iesaka no 6 mēnešu vecuma papildus mātes pienam barot zīdaiņus arī ar dažādua atbilstīgu, drošu un uzturvielām bagātu pārtiku, tai nepievienojot ne sāli, ne cukuru (6);

F. tā kā visas dalībvalstis ir atbalstījušas Starptautisko kodeksu par mātes piena aizstājēju tirdzniecību, kas pieņemts 34. Pasaules veselības asamblejā 1981. gadā (turpmāk tekstā –– starptautiskais kodekss), un attiecīgās 16 vēlāk pieņemtās PVA rezolūcijas;

G. tā kā Regulu (ES) Nr. 609/2013 pieņēma pirms bija publicēts Eiropas Pārtikas nekaitīguma iestādes (EPNI) 2014. gada 5. augusta zinātniskais atzinums par zīdaiņiem paredzētu maisījumu vai papildu ēdināšanas maisījumu pamatsastāvu (7);

H. tā kā Savienībai ir pienākums savās attiecībās ar trešām valstīm un starptautiskām organizācijām sabiedrības veselības jomā veicināt kvalitatīvas sabiedrības veselības principus, standartus un tiesību aktus un izveidot efektīvu veselības aizsardzības sistēmu;

I. tā kā zīdaiņi un mazi bērni ir īpaši neaizsargāta grupa pret endokrīnās sistēmas traucējumus izraisošo ķīmisko vielu un citu piesārņotājvielu iedarbību;

J. tā kā 2015. gada 20. martā Starptautiskā Vēža izpētes aģentūra — specializēta PVO aģentūra vēža jomā — klasificēja glifosātu kā iespējami kancerogēnu cilvēkiem (8),

1. izsaka iebildumus pret Komisijas deleģēto regulu;

Aptaukošanās

2. uzskata, ka deleģētajā regulā nav paredzēti pietiekami pasākumi, lai aizsargātu zīdaiņus un mazus bērnus pret aptaukošanos, un ka maksimāli pieļaujamais cukura līmenis būtu ievērojami jāsamazina atbilstoši PVO ieteikumiem;

Jaunās tehnoloģijas

3. uzskata, ka saskaņā ar piesardzības principu apstrādātu graudaugu pārtikā un zīdaiņu pārtikā būtu jāaizliedz izmantot tādas jaunās tehnoloģijas kā ĢMO un nanotehnoloģijas, kuru ilgtermiņa riski nav zināmi;

Marķējums

4. uzskata, ka –– ņemot vērā globālos sabiedrības veselības ieteikumus, tostarp Pasaules Veselības asamblejas Rezolūciju Nr. 63.23, PVA Globālo stratēģiju par zīdaiņu un mazu bērnu barošanu un Savienības eksporta uz trešām valstīm globālo ietekmi –– mazu bērnu pārstrādātās pārtikas produktu marķēšanā un mārketingā būtu skaidri jānorāda, ka šie produkti nav piemēroti bērniem, kas ir jaunāki par 6 mēnešiem, un ka ar tiem nedrīkst mazināt ieteikuma par bērnu zīdīšanu līdz 6 mēnešu vecumam nozīmi; tādēļ uzskata, ka marķējuma un mārketinga nosacījumi būtu jāpārskata saskaņā ar PVA ieteikumiem attiecībā uz zīdaiņu un mazu bērnu pārtiku;

Pārredzamība

5. uzskata — lai veicinātu pārredzamību un sabiedrības uzticēšanos Savienības iestādēm un ES lēmumu pieņemšanas procesam, ir jāpublisko to divpusējo sanāksmju saraksts (norādot to datumus un dalībniekus), kuras Komisija rīkoja ar ieinteresētajām personām šīs deleģētās regulas izstrādāšanai;

o

o o

6. uzdod priekšsēdētājam šo rezolūciju nosūtīt Komisijai un paziņot, ka deleģētā regula nevar stāties spēkā;

7. aicina Komisiju nākt klajā ar jaunu deleģēto aktu, kurā ņemti vērā konstatējumi, kas minēti EFSA pārskatā par sastāva prasībām, kuras piemēro apstrādātu graudaugu pārtikai un bērnu pārtikai, un zinātniskie atzinumi par pievienota cukura un pārstrādātas pārtikas produktu priekšlaicīgas lietošanas ietekmi saistībā ar optimāliem zīdaiņu un mazu bērnu barošanas ieteikumiem;

8. uzdod priekšsēdētājam šo rezolūciju nosūtīt Padomei, kā arī dalībvalstu valdībām un parlamentiem.

(1) OV L 181, 29.06.2013., 35. lpp.

(2) http://www.who.int/nutrition/publications/code_english.pdf

(3) http://webarchive.nationalarchives.gov.uk/20140507013106/http://www.sacn.gov.uk/pdfs/position_statement_2007_09_24.pdf

(4) http://www.who.int/mediacentre/factsheets/fs394/en/

(5) Changes in health in England, with analysis by English regions and areas of deprivation, 1990–2013: a systematic analysis for the Global Burden of Disease Study 2013, Lancet 2015; 386: 2257–74 Publicēts tiešsaistē 2015. gada 15. septembrī.

http://thelancet.com/pdfs/journals/lancet/PIIS0140-6736(15)00195-6.pdf

(6) http://www.who.int/mediacentre/factsheets/fs394/en/

(7) http://www.efsa.europa.eu/sites/default/files/scientific_output/files/main_documents/3 760.pdf

(8) http://www.iarc.fr/en/media-centre/iarcnews/pdf/MonographVolume112.pd